Sikorsky S-70

Sikorsky S-70 er et middelstungt amerikansk helikopter produsert av Sikorsky.
Det ble utviklet for den amerikanske hæren på 1970-tallet og fikk betegnelsen UH-60 Black Hawk. Det finnes en rekke forskjellige versjoner som er eller har vært i bruk i det amerikanske forsvaret. Sivile versjoner og noen militære versjoner blir produsert under betegnelsen S-70.

Utvikling 
Sikorsky S-70 ble utviklet for den amerikanske hæren for å erstatte Bell UH-1 Iroquois. Tre YUH-60A prototyper ble bygget og hadde sin første flyging 17. oktober 1974. Disse ble evaluert mot Boeing Vertol YUH-61A og Sikorsky ble valgt. Versjonen fikk betegnelsen UH-60A Black Hawk og ble satt i tjeneste i juni 1979.

Etter at helikopteret ble satt i tjeneste ble det modifisert til bruk i nye roller som for eksempel minelegging og medisinsk evakuering. En versjon med betegnelsen EH-60 ble utviklet til bruk for elektronisk krigføring og en versjon med betegnelsen MH-60 til bruk for spesialoppdrag. På slutten av 1980-tallet ble modellen oppgradert med blant annet kraftigere motor. Den nye versjonen fikk betegnelsen UH-60L og ble satt i tjeneste 7. november 1989. På begynnelsen av 2000-talle kom en ny oppgradering til UH-60M versjonen og den internasjonale versjonen S-70i. Oppgraderingen inkluderte blant annet GPS-navigasjon, glass cockpit og nytt flykontrollsystem.

Den amerikanske marinen fikk sin første maritime versjon, SH-60B Seahawk, i 1983 og SH-60F versjonen i 1988.
HH-60G Pave Hawk er en modifisert versjon av S-70 for det amerikanske flyvåpenet. Versjonen er utstyrt med redningsheis og er primært brukt til å hente ut personell fra vanskelig tilgjengelige steder eller søk og redning. MH-60G Pave Hawk er en versjon for spesial operasjoner.

HH-60J Jayhawk er en versjon til US Coast Guard som har mye av det samme utstyret som HH-60G Pave Hawk, men på den maritime SH-60 plattformen.

S-70A Firehawk er en versjon av S-70 bygget for å drive brannslukking, redning og evakuering. Nasjonalgarden i Oregon var den første militære enheten som fikk S-70 Firehawk som en del av sitt utstyr, og brannvesenet i Los Angeles var den første kommunale organisasjonen som tok det i bruk.

Varianter

H-60 
 UH-60 Black Hawk – Militærversjon for den amerikanske hæren.
 SH-60 Seahawk – Militærversjon for den amerikanske marinen.
 HH-60 Pave Hawk – Militærversjon for det amerikanske flyvåpenet.
 MH-60 – Militærversjon for den amerikanske marinen.
 HH-60 Jayhawk – Versjon for US Coast Guard.
 VH-60 White Hawk – Den amerikanske presidenten sitt transporthelikopter, Marine One.

S-70 
Sikorsky sin betegnelse for H-60/S-70-famillien er S-70 Black Hawk.

 S-70A Black Hawk (UH-60 Black Hawk) – Militær versjon for eksport.
 S-70A Firehawk – Brannhelikopter-versjon av UH-60L
 S-70A (N) Naval Hawk – Maritim militær versjon.
 S-70B/C Seahawk – Maritim militær versjon for eksport.
 S-70C Firehawk – Kommersiell versjon.
 S-70i Black Hawk – Militær versjon som blir bygget av PZL Mielec i Polen.
 T-70 – Tyrkisk versjon av S-70i bygget av Turkish Aerospace Industries på lisens.

Referanser

Eksterne lenker 

 S-70 Black Hawk på Sikorsky.com 
 S-70 Seahawk på Sikorsky.com 

Sikorsky helikoptre